Sangerinden Medina er tiltalt for at have ført en bil med alkohol og narkotika i blodet.

Det fremgår af et anklageskrift, som BT er kommet i besiddelse af.

Medina, der for nyligt skiftede navn til Frederikke Hansen, skal ifølge anklageskriftet have været taget med en promille over de tilladte 0,5 på Nordre Strandvej i den nordsjællandske by Hornbæk 29. juli sidste år klokken 04.46 om morgenen.

Desuden viste politiets måling, at Medina var påvirket af kokain på tidspunktet. Målingen var ligeledes over den grænse, som går under bagateller.

I den forbindelse har hun midlertidigt haft kørekortet inddraget siden pågribelsen.

Anklageren kræver, at Medina betaler en bøde, og at hun ubetinget frakendes kørekortet i et af retten fastsat tidsrum.

35-årige Medina skal for retten snarligt.

I starten af marts kom det frem, at Medina for anden gang i sit liv havde skiftet navn i folkeregistret. I 2003 skiftede hun navn fra Andrea Fuentealba Valbak til Medina Danielle Oona Valbak, efter hun havde været til numerolog, og i år valgte popstjernen altså igen at ændre sit navn til det mere enkle Frederikke Hansen.

BT arbejder på at få en kommentar fra Medina og hendes manager.